Búist við húsfylli á styrktartónleikum í kvöld „ Staðan er býsna góð og það stefnir í fullt hús og frábæra skemmtun í kvöld , “ segir Sigurþór Kristjánsson í Borgarnesi aðspurður um styrktartónleika sem hann , Sigurður Óli Ólason og fleiri standa fyrir í Hjálmakletti í kvöld . Allur ágóði af tónleikunum rennur óskiptur til Jóhanns Pálssonar frá Smiðjuhóli á Mýrum en hann veiktist síðasta vetur og er nú fluttur í Borgarnes . Jói á Smiðjuhóli var hjálpsamur og afar greiðvikinn meðan honum entist heilsa til og því vilja vinir og samferðamenn nú endurgjalda honum ýmsa greiða með þessu móti . „ Það eru allir skemmtikraftar klárir og afar spenntir fyrir kvöldinu . Við opnum húsið og byrjum á slaginu 20:30 , “ segir Sissi . Búið er að koma fyrir 450 stólum í menningarsal Borgnesinga og segir Sissi að allir eigi að komast fyrir sem vilja . Búið er að selja 300 miða í forsölu og vitað um marga sem ætla að koma og greiða aðgangseyrinn við innganginn , en hann er frá þrjú og upp í fimm þúsund krónur eftir efnahag og skapi hvers og eins . Meðal þeirra sem koma fram eru Bjartmar Guðlaugsson Bergrisi , Guðríður Ringsted , Hallgrímur Oddsson , Siggi Bóndi og Baggabandið , Fjallabræður og leynigestur . Kynnir verður Gísli Æ Ágústsson .